Lokað hefur verið fyrir tilteknar vegabréfsáritanir rússneskra ríkisborgara til landsins og loftförum, sem eru skráð í Rússlandi, er nú meinuð umferð um íslenska lofthelgi. Utanríkisráðherra segir ekki útilokað að gripið verði til fleiri aðgerða gegn Rússum vegna innrásar þeirra í Úkraínu.
Það er ekki verið að banna rússneskum almenningi að koma til Íslands, það er verið að taka úr sambandi þessar einfaldari meðferðir á meðferð áritunarmála, sem eru þá fyrir viðskiptaaðila, diplómata og svo framvegis.
Segir Þórdís Kolbrún Reykfjörð Gylfadóttir utanríkisráðherra. Hún segir að ríki ESB hafi tekið sömu ákvörðun.
Við erum í rauninni að fylgja í fótspor þeirra - þetta er sjálfstæð ákvörðun okkar - en við erum að gera það í samfloti við okkar vina- og bandalagsþjóðir sem ákváðu að gera slíkt hið sama.
Lofthelgi Belgíu, Þýskalands og Ítalíu er nú lokuð loftförum sem eru skráð í Rússlandi og það sama gildir um lofthelgi Íslands frá og með deginum í dag. Búist er við því að ESB-ríkin tilkynni um sameiginlegt flugbann rússneskra véla síðar í dag.
Þetta eru 12 mílur frá þessum grunnlínupunktum - þannig að þetta er ekki allt flugstjórnarsvæðið enda höfum við ekki heimild til að loka því. En þetta er okkar lofthelgi og tekur gildi strax. Á hvaða vettvangi er sú ákvörðun tekin? Þetta er í samráði við innviðaráðherra og Samgöngustofu.
Hafa borist einhver viðbrögð frá rússneskum stjórnvöldum vegna þessara ákvarðana?
ekki svo ég viti til. Við höfum upplýst rússneska sendiherrann um þetta en það ætti ekki að koma á óvart miðað við það sem önnur lönd í kringum okkur eru að gera.
Hver voru hans viðbrögð? Honum var bara gert ljóst að þessi ákvörðun hefði verið tekin.
Er fleiri ákvarðana að vænta sem setja hömlur á einhvern hátt á Rússland?
Ég útiloka ekkert í þeim efnum. Við fylgjumst einfaldlega mjög náið með því sem er að gerast og styðjum við góðar tillögur og tökum þátt og sýnum samstöðu með okkar vina- og bandalagsþjóðum eins og við höfum gert.
